stanford-oval/wikipedia huggingface dataset:
פגישת מחזור (סרט)
תקציר העלילה

בוגרי מחזור 1941 של בית הספר התיכון בעיירת החוף קרסון (שם פיקטיבי) בקליפורניה מתכנסים בשנת 1956 לפגישת מחזור והעלאת חוויות מהעבר. מכינים כיבוד עם פונץ', מסריטים קטעים מתקופת הלימודים, רוקדים ומרכלים. חלק נשארו רווקים וחלק הקימו משפחות.
מלכת הכיתה הייתה מרגרט "מגי" ברוסטר (בטי האטון), כעת היא בת 33 ועדיין רווקה. היא עובדת במשרדו של אביה (רוברט סימון), סוכן נדל"ן מצליח. מגי קשורה לאביה וגרה אצל הוריה. יום לפני הטקס מגיעה אליה חברתה בארנה פורסט (ג'ין הייגן). ברנה נשואה ויש לה כעת ארבעה ילדים שמציקים לה כל הזמן וכעת היא רוצה קצת חופש מהם.
התלמיד הבולט והמצליח במחזור היה פרד דייוויס (דיינה אנדרוז). מגי ודייב היו זוג בולט בכיתה אבל דרכיהם נפרדו. דייב מחליף מקומות עבודה ולא יציב ואביה של מגי מתנגד לקשר אתו. כעת מגי מנסה למכור את דירתו בקרסון. הוא מדוכדך ואינו רוצה להגיע לטקס. מגי חייבת להגיע לשם כי היא מופיעה בשיר.
ג'ק פרייזר (גורדון ג'ונס), שהיה גם אז תלמיד בולט וכעת מקרין סרטים על תחרויות הפוטבול של המחזור, מתחיל לחזר אחרי בארנה והיא נענית לו.
לאחר שמגי שרה את השיר המפורסם That old feeling (אנ') היא יוצאת עם פרד ומצטרפים אליהם ברנה ופרייזר. הוא מנסה לחזר אחריה וזה מחמיא לה אבל היא דוחה אותו למחר ואז הוא מתקשר ומודיעה לה לרווחתה שלא יוכל להגיע כי נתפס לו הגב.
פרד לוקח את מגי לשיט בסירתו והם מצליחים בקושי לחזור לחוף כשחודרים מים לסירה והיא כמעט שוקעת. החוויה הזאת מחזקת את הקשר ביניהם, הם מתוודים על הקושי להיות בודד והם מחליטים להתחתן.
אביה של מגי מקבל את הידיעה הזאת בחוסר רצון. הוא חושב שפרד בלתי יציב ומעדיף שמגי תישאר לצידו בבית והמשרד ולא אכפת לו שהיא מתקרבת להיות רווקה זקנה (בת 33). לבסוף הוא מציע לפרד משרה מכובדת בחברה כדי שהזוג יישאר לגור לידם. מגי מקבלת זאת אך פרד לא רוצה להיות קשור להוריה כשהיא מהססת הוא עוזב. ברגע האחרונה מגי מקבלת החלטה, עוזבת את הוריה ומצליחה לעלות על רכבו של פרד בדרך לנישואים.
פיג'ו 106

| --- | --- |
פיג'ו 106
פיג'ו 106
 מאפיינים כלליים
 יצרן:  פיג'ו
 שנות ייצור:  1991–2003
 יחידות שיוצרו:  2,798,200 
 הרכבה:  צרפת צרפת  תוניסיה תוניסיה
 מודל קודם:  פיג'ו 104, פיג'ו 205
 מודל אחריו:  פיג'ו 107, פיג'ו 206
 חברת אם:  Peugeot
 סיווג:  מכונית  סופר מיני
 מרכב:  3 דלתות - הצ'בק, 5 דלתות - הצ'בק
 אורך:  3,564 מ"מ (1991-1996), 3,678 מ"מ (1996-2003)
 רוחב:  1,590 מ"מ (1991-1996), 1,594 מ"מ (1996-2003)
 גובה:  1,369 מ"מ (1991-1996ׂׂׂׂׂׂ), 1,380 מ"מ (1996-2003)
 משקל:  925-1,020 ק"ג
 בסיס גלגלים:  2,385 מ"מ (1991-1996), 2,387 מ"מ (1996-2003)
 מפרט טכני
 מנוע:  4 צילינדרים, 954 סמ"ק המפיק 45 כ"ס ו- 50 כ"ס, מנוע 1,124 סמ"ק המפיק 50 כ"ס, 54 כ"ס, ו- 60 כ"ס, מנוע 1,294 סמ"ק המפיק 98 כ"ס, (משנת 1992 מנועי הזרקת דלק), מנוע 1,360 סמ"ק המפיק 73 כ"ס, 75 כ"ס, 95 כ"ס, מנוע 1,587 סמ"ק המפיק 88 כ"ס, 103 כ"ס, ו- 118 כ"ס, מנוע דיזל 1,360 סמ"ק המפיק 51 כ"ס, מנוע דיזל 1,527 סמ"ק המפיק 58 כ"ס
 הילוכים:  תמסורת ידנית - 4 מהירויות, תמסורת ידנית - 5 מהירויות
 מהירות מרבית:  150 ק"מ (גרסת 954 סמ"ק), 205 ק"מ (גרסת 1,587 סמ"ק 16v )
 צריכת דלק:  6.5 ליטר ל-100 ק"מ (גרסת 954 סמ"ק), 7.9 ליטר ל-100 ק"מ (גרסת 1,587 סמ"ק 16v )
 
פיג'ו 106 - ראלי, שנת 1995
פיג'ו 106 (צרפתית: Peugeot 106) היא מכונית סופרמיני אשר יוצרה על ידי חברת פיג'ו הצרפתית בין השנים 1991–2003
סך הכול יוצרו 2,798,200 יחידות.
ה"פיג'ו 106" נבנה על בסיס הסיטרואן AX, ומשנת 1996 על בסיס ה"סיטרואן סאקסו".
בשנת 1996 עבר הדגם מתיחת פנים משמעותית, בסיס הגלגלים הוגדל ב-2 מ"מ,  ואורך הרכב הוגדל ב-114 מילימטרים.
בשנה הראשונה של הייצור, גרסאות מנועי הבנזין (954 סמ"ק ו- 1,124 סמ"ק)  הגיעו עם קרבורטור, אך הוחלפו על ידי מנועי הזרקת דלק מסוף שנת 1992.
תצורות

3 דלתות - האצ'בק
5 דלתות - האצ'בק (מסוף שנת 1992)
2 דלתות - קבריולה
תמונות

פיג'ו 106, 5 דלתות
פיג'ו 106, 5 דלתות
פיג'ו 106, 5 דלתות
פיג'ו 106, שנת 2001
פיג'ו 106 - 3 דלתות, שנת 1997
פיג'ו 106 - קבריולט
פיג'ו 106
פיג'ו 106 בשירות משטרה עירונית בצרפת
פיג'ו 106 בשירות משטרת הוואנה
ראו גם

פיג'ו
פיג'ו 104
פיג'ו 107
פול וסטהד

| --- | --- |
 לידה:  21 בפברואר 1939 (בן 85) פילדלפיה, פנסילבניה, ארצות הברית
 עמדה:  מאמן
 מכללה:  אוניברסיטת סנט ג'וזף
 דראפט:  לא נבחר, 1961
 קבוצות כמאמן
 1970–1979 1979 1979–1981 1982–1983 1985–1990 1990–1992 1993–1997 1997–1999 2000–2001 2001–2003 2003–2005 2006–2007 2007–2008 2009–2014:  אוניברסיטת לה סאל לוס אנג'לס לייקרס (עוזר) לוס אנג'לס לייקרס שיקגו בולס אוניברסיטת לויולה מרימאונט דנוור נאגטס אוניברסיטת ג'ורג' מייסון גולדן סטייט ווריורס (עוזר) לוס אנג'לס סטארס פנסוניק סופר קנגורוס אורלנדו מג'יק (עוזר) פיניקס מרקורי סיאטל סופרסוניקס (עוזר) אוניברסיטת אורגון - נשים
 הישגים כמאמן
 זכייה באליפות ליגת ה-NBA‏ (1980) זכייה באליפות ליגת ה-WNBA‏ (2007)
פול ויליאם וסטהד (באנגלית: Paul William Westhead; נולד ב-21 בפברואר 1939) הוא מאמן כדורסל אמריקאי, הפעיל מאז שנת 1970. לאורך הקריירה אימן בליגת המכללות האמריקאית, בליגת ה-NBA ובליגת ה-WNBA. נודע בשל סגנון המשחק שפיתח, הקרוי "השיטה" (The System), המעודד התקפות קצרות ומהירות.
בין השנים 1979–1992 שימש כמאמן הראשי של קבוצות ה-NBA לוס אנג'לס לייקרס, שיקגו בולס ודנוור נאגטס. בעונת 1979/1980 הוביל את הלייקרס לזכייתם השביעית באליפות ה-NBA, ובעונת 2007 זכה באליפות ה-WNBA כמאמן פיניקס מרקורי.
קריירת מכללות

וסטהד נולד וגדל בפילדלפיה שבפנסילבניה, ובין השנים 1957–1961 למד באוניברסיטת סנט ג'וזף שבעיר. בשלוש עונותיו בקבוצת הכדורסל של האוניברסיטה מיעט לשחק וקלע 1.9 נקודות בממוצע למשחק, תחת המאמן ג'ק רמזי. בעונת 1960/1961 העפיל עם הקבוצה לפיינל פור טורניר אליפות המכללות, לראשונה בתולדותיה, אך בחצי הגמר היא הפסידה מול אוניברסיטת המדינה של אוהיו, בה שיחקו ג'ון האבליצ'ק, ג'רי לוקאס ולארי זיגפריד.
קריירת אימון > השנים הראשונות

בין השנים 1961–1970 שימש כמאמן קבוצת הכדורסל של "תיכון צ'לטנהם" בפילדלפיה (בו למדו באותה תקופה יונתן ובנימין נתניהו). בשנת 1968 העפילה קבוצת התיכון לגמר אליפות התיכונים של פנסילבניה.
בשנת 1970 מונה למאמן קבוצת הכדורסל של אוניברסיטת לה סאל אשר בפילדלפיה, במקומו של טום גולה. בעונת 1974/1975 הוביל את הקבוצה ג'ו בראיינט להעפלתה הרביעית אי פעם לטורניר אליפות המכללות, ובעונת 1977/1978 שחזרה הקבוצה את ההישג בהובלתו של מייקל ברוקס. לאורך 9 עונותיו כמאמנה, רשמה לה סאל מאזן כולל של 142 ניצחונות ו-105 הפסדים (57.5%).
קריירת אימון > לוס אנג'לס לייקרס

לקראת עונת 1979/1980 מונה לעוזרו של מאמן לוס אנג'לס לייקרס, ג'ק מקיני. ב-8 בנובמבר 1979, לאחר 13 משחקים באותה עונה, נפצע מקיני בראשו בתאונת אופניים, ונאלץ לעזוב את הלייקרס בשל תקופת החלמתו הארוכה. בתחילה החליף אותו וסטהד באופן זמני, אולם לאחר מספר חודשים מונה באופן רשמי למאמן הראשי של הלייקרס. את העונה סיימה לוס אנג'לס עם המאזן הטוב ביותר באזור המערבי, 60–22, ובפלייאוף 1980 גברה על פיניקס סאנס (4–1), סיאטל סופרסוניקס (4–1) ופילדלפיה 76' (4–2), בדרך לזכייה השביעית בתולדותיה באליפות ה-NBA. בפרס ה-MVP של סדרת הגמר זכה הרוקי מג'יק ג'ונסון, ולצדו בלטו כרים עבדול-ג'באר, ג'מאל וילקס ונורם ניקסון.
בעונה העוקבת החמיץ ג'ונסון 45 משחקים בשל פציעה, והלייקרס הודחו מהפלייאוף כבר בסיבוב הראשון, על ידי יוסטון רוקטס (1–2). לאחר 11 משחקים בעונת 1981/1982 פוטר וסטהד מתפקידו והוחלף על ידי עוזרו, פט ריילי. הפיטורים הגיעו על רקע חיכוכים של וסטהד עם כוכב הקבוצה מג'יק ג'ונסון, אשר על פי דיווחים דרש לעזוב קבוצה אם וסטהד לא יפוטר. תחת הדרכתו של ריילי זכו הלייקרס באליפות ה-NBA באותה עונה, וב-3 אליפויות נוספות ב-6 העונות הבאות. מאזנו הכולל של וסטהד כמאמן הקבוצה הוא 111 ניצחונות ו-50 הפסדים (68.9%).
קריירת אימון > שיקגו בולס

בקיץ 1982 החליף וסטהד את רוד ת'ורן כמאמן הראשי של שיקגו בולס. לאחר עונה אחת, בה הוביל את הבולס למאזן שלילי 28–54, פוטר מהתפקיד והוחלף על ידי קווין לוגרי.
קריירת אימון > לויולה מרימאונט

לקראת עונת 1985/1986 מונה למאמן קבוצת הכדורסל של אוניברסיטת לויולה מרימאונט, אשר בלוס אנג'לס. ב-31 בינואר 1989 לקחה הקבוצה חלק במשחק בעל מספר הנקודות הרב ביותר בתולדות ליגת המכללות – משחק מול האוניברסיטה הבינלאומית של ארצות הברית, בו ניצחה בתוצאה 181–150. בעונת 1989/1990 הובילו את הקבוצה צמד חברי הילדות האנק גאת'רס, שקלע 29.0 נקודות והוריד 10.8 ריבאונדים למשחק, ובו קימבל, אשר הוביל את כל שחקני ליגת המכללות עם 35.3 נקודות למשחק. במהלך המשחק האחרון של העונה הסדירה, מול אוניברסיטת פורטלנד, התמוטט גאת'רס והובהל לבית חולים, בו נקבע מותו לאחר מספר שעות, כתוצאה מקרדיומיופתיה היפרטרופית. על אף חסרונו של גאת'רס, העפילה הקבוצה באותה עונה לרבע גמר טורניר אליפות המכללות (NCAA Elite Eight), לראשונה בתולדותיה, לאחר שגברה בשמינית הגמר על אוניברסיטת אלבמה, בה שיחקו רוברט הורי ודייוויד בנואה. במשחק רבע הגמר עצמו הפסידה לויולה מול האלופה שבדרך, UNLV, חרף עוד משחק מצוין של קימבל אשר קלע 42 נקודות והוריד 11 ריבאונדים.
בכל 3 עונותיו האחרונות בלויולה קלעה קבוצתו של וסטהד את ממוצע הנקודות הגובה ביותר בליגת הכללות הבכירה, ומאזנה הכולל לאורך 5 עונותיו עומד על 105 ניצחונות ו-48 הפסדים (68.6%).
קריירת אימון > דנוור נאגטס

לקראת עונת 1990/1991 חזר לאמן ב-NBA, כאשר מונה למאמן הראשי של דנוור נאגטס במקומו של דאג מו. במשחק הראשון של אותה עונה ספגו הנאגטס 162 נקודות בהפסד מול גולדן סטייט ווריורס, ובמשחק השישי ספגו שיא NBA של 107 נקודות במחצית הראשונה, בהפסד מול פיניקס סאנס. לאורך העונה הובילה דנוור את כל קבוצות הליגה בממוצע נקודות למשחק (119.9), אך במקביל ספגה הכי הרבה נקודות (130.8), ונותרה מחוץ לפלייאוף ה-NBA לראשונה מזה 10 שנים, עם המאזן הגרוע ביותר בליגה; 20–62. בעונה העוקבת צירפו הנאגטס את הרוקי דיקמבה מוטומבו, אך נותרו אחת הקבוצות החלשות בליגה וסיימו עם מאזן שלילי 24–58. לאחר שתי עונות פוטר וסטהד מאימון הקבוצה, ובמקומו מונה דן איסל.
קריירת אימון > בין השנים 1993–2005

בקיץ 1993 מונה למאמן קבוצת הכדורסל של אוניברסיטת ג'ורג' מייסון אשר בווירג'יניה. לאורך 4 עונותיו בתפקיד העמידה הקבוצה מאזן כולל של 38 ניצחונות לעומת 70 הפסדים (35.2%).
בין השנים 1997–1999 שימש כעוזרו של מאמן גולדן סטייט ווריורס, פי. ג'יי. קרליסימו. בעונת 2000/2001 אימן את קבוצת "לוס אנג'לס סטארס" בעונת הבכורה של ליגת ה-ABA החדשה, ובשנתיים הבאות היה מאמן קבוצת "פנסוניק סופר קנגורוס" היפנית. בין השנים 2003–2005 היה עוזרו של ג'וני דייוויס, מאמן אורלנדו מג'יק.
קריירת אימון > פיניקס מרקורי

לקראת עונת 2006 מונה למאמן פיניקס מרקורי מליגת ה-WNBA. בעונתו השנייה, 2007, זכה עם הקבוצה באליפות ה-WNBA הראשונה בתולדותיה, בהובלתן של השחקניות קאפי פונדקסטר, דיאנה טוראסי ופני טיילור. בכך היה המאמן הראשי הראשון אשר זכה הן באליפות ה-NBA והן באליפות ה-WNBA.
קריירת אימון > השנים האחרונות

בספטמבר 2007 עזב את פיניקס וחזר לשמש כעוזר מאמן תחת קרליסימו, הפעם בסיאטל סופרסוניקס. בנובמבר 2008 פוטר קרליסימו יחד עם כל צוות האימון שלו, כולל וסטהד.
במרץ 2009 הוצג כמאמן קבוצת כדורסל הנשים של אוניברסיטת אורגון, בה נשאר עד לסיום עונת 2013/2014. ב-5 עונותיו בתפקיד רשמה הקבוצה מאזן ניצחונות שלילי 65–90.
הערות שוליים

↑  השיטה של פול וסטהד בלויולה מרימאונט, באתר breakthroughbasketball.com
↑  האם הסגנון של לויולה מרימאונט יצליח כיום, באתר US Today,‏ 5 במרץ 2015
↑  סטטיסטיקות האימון של וסטהד ב-NBA, באתר basketball-reference.com
1 2  פיניקס זוכה באליפות ה-WNBA, באתר ESPN,‏ 17 בספטמבר 2007
↑  סטטיסטיקות המשחק של וסטהד בליגת המכללות, באתר sports-reference.com
↑  סטטיסטיקות המשחק בין סנט ג'וזף לאוהיו סטייט, באתר sports-reference.com
1 2 3  סטטיסטיקות האימון של וסטהד בליגת המכללות, באתר sports-reference.com
↑  ההודעה על פטירתו של מקיני, באתר הניו יורק טיימס, 26 בספטמבר 2018
↑  וסטהד, האיש שנשכח, באתר ניו יורק טיימס, 3 ביוני 1982
↑  זוכרים את האנק גאת'רס, באתר oregonlive.com,‏ 4 במרץ 2010
↑  סטטיסטיקות המשחק בין לויולה ל-UNLV, באתר sports-reference.com
↑  סטטיסטיקות המשחק בין הנאגטס לווריורס, באתר basketball-reference.com
↑  סטטיסטיקות המשחק בין הנאגטס לסאנס, באתר basketball-reference.com
↑  ברוקס מחליף את קרליסימו כמאמן הת'אנדר, באתר ESPN,‏ 22 בנובמבר 2008
↑  אורגון לא תחדש את חוזהו של וסטהד, באתר oregonlive.com,‏ 4 במרץ 2014
| --- | --- |
בקרת זהויות :  LCCN: no2011038794  VIAF: 169590491   WorldCat (עם VIAF): 169590491 
מג'יק ג'ונסון, כוכב הלייקרס באליפות עונת 1979/1980
קאפי פונדקסטר, כוכבת פיניקס מרקורי באליפות עונת 2007
פביאן הולנד

פביאן הולנד (בגרמנית: Fabian Holland; נולד ב־11 ביולי 1990) הוא כדורגלן גרמני המשחק בעמדות המגן השמאלי והקשר האחורי בדרמשטאדט 98.
קריירה

הולנד החל את הקריירה שלו ככדורגלן בקבוצות הנוער של FSV פורסט בורגסדורף והרטה ברלין. בשנת 2008 עלה הולנד לקבוצת המילואים של הרטה ברלין. מעונת 2009/2010 החל לשחק בה באופן קבוע. בקיץ 2010 אובחן בתסמונת וולף–פרקינסון–וייט ונאלץ לעבור ניתוח לב. הולנד התאושש במהירות מן הניתוח ושב למשחק פעיל באוקטובר 2010.
ב־21 באפריל 2012 עלה הולנד לראשונה במדי הקבוצה הבכירה במשחק נגד פ.צ. קייזרסלאוטרן במסגרת עונת 2011/2012 בבונדסליגה. באותה עונה ירדה הקבוצה לבונדסליגה השנייה, אך הולנד המשיך לשחק בה באופן קבוע.
הולנד הושאל לדרמשטאדט 98 מהבונדסליגה השנייה לעונת 2014/2015. באותה עונה הצליח המועדון להעפיל אל הבונדסליגה.
ב־5 ביוני 2015 חתם הולנד בדרמשטאדט 98 לשנתיים.
הערות שוליים

↑  "Herz-Op! Sorgen um Fabian Holland" [Heart-operation! Worries about Fabian Holland] (בגרמנית). B.Z. 20 באוגוסט 2010. נבדק ב-30 באפריל 2012. {{cite web}}:  (עזרה)
↑  "FCK siegt und steigt ab" [FCK wins and is relegated] (בגרמנית). DFL. 21 באפריל 2012. נבדק ב-30 באפריל 2012. {{cite web}}:  (עזרה)
↑  "Fabian Holland bleibt bei den Lilien" [Fabian Holland stays with the Lilien] (בגרמנית). Darmstadt 98. 5 ביולי 2015. אורכב מ-המקור ב-10 ביולי 2015. נבדק ב-5 ביולי 2015. {{cite web}}:  (עזרה)
פילי

ערך זה עוסק בשלוחות חלבוניות על גבי קרום התא של חיידקים. אם התכוונתם למשמעות אחרת, ראו .
‏Sex pilus מקשר בין שני חיידקים שכנים ומאפשר בכך את תהליך הקוניוגציה
במיקרוביולוגיה, פִּילִי (באנגלית: יחיד - Pilus, רבים - Pili, בתרגום מלטינית: שיער) הן שלוחות חלבוניות קצרות, דמויות ריסונים, הממוקמות על גבי קרום התא של חיידקים גראם-חיוביים וגראם-שליליים. שלוחות אלה, שמורכבות מחלבונים הקרויים פִּילִינִים (Pilins), קצרות במידה ניכרת מהשוטונים ומטרתם לאפשר לחיידקים להצמד אחד לשני, לרקמת תאים ולמשטחים מלאכותיים (צנתרים), לבצע תנועת גלישה-החלקה, וקוניוגציה.
על פני הפילי נמצאים קולטנים שחלקם מהווים אתרי הצמדות לבקטריופאג'ים.
סוגי פילי

קיימים מספר סוגים של פילי שנבדלים זה מזה בהרכב חלבוני, בגודל ובתפקיד ביולוגי. להלן מספר דוגמאות לסוגי פילי שכיחים:
סוגי פילי > פילי למטרת קוניוגציה (Conjugative pili)

Conjugative pili הם פילי שתפקידם לאפשר את תהליך הקוניוגציה בין חיידקים. פילי מסוג זה נקראים לעיתים גם Sex pili, כאנלוגיה לרבייה מינית. אולם אין מדובר ברבייה מינית אמיתית כלל, שכן לחיידקים אין חלוקה לפי זוויג. Sex pili מאפשרים העברת מקטעי DNA ופלסמידים בין צמדי חיידקים שכנים (הדוגמה הטובה ביותר ל-Sex pilus הוא ה-F pilus בחיידקי Escherichia coli).
תהליך הקוניוגציה מתרחש בין חיידקים הנושאים פלסמיד מיוחד שנקרא פלסמיד F (מהמילה האנגלית "Fertility", שפירושה "פוריות"), שמקודד מספר גנים המאפשרים את יצירת ה-Sex pilus ("חיידקים תורמים"), לבין חיידקים להם אין פלסמיד F ולפיכך אינם יכולים ליצור את ה-Sex pilus ("חיידקים מקבלים"). בתהליך הקוניוגציה נוצר מעין גשר צינורי חלול בקוטר של 2 ננומטר ובאורך של 1 מיקרומטר ולאחר שהחיידק התורם מתחבר אל החיידק המקבל, מועברים דרך ה-Sex pilus מקטעי DNA ופלסמידים אל החיידק המקבל. תהליך זה מתרחש הן בין זנים שונים של אותו מין חיידקים והן בין מינים שונים של חיידקים שכנים, ומאפשר רכישת תכונות חדשות בקרב החיידקים המקבלים.
סוגי פילי > פילי מטיפוס 4 (Type IV pili)

Type IV pili הם פילי, בקוטר של 6 ננומטר ובאורך של 4 מיקרומטר, שתפקידם להקנות לחיידקים יכולת הצמדות אחד לשני, לרקמת תאים ולמשטחים מלאכותיים ולאפשר להם מעין יכולת תנועה בסיסית שמזכירה גלישה-החלקה. תנועה זאת מתאפשרת כתוצאה מהתכווצות הפילי ובכך למשיכת התא החיידקי קדימה, בדומה למטפס הרים שמושך עצמו במעלה ההר בעזרת נעיצת גרזן קרח. ל-Type IV pili קיים תפקיד נוסף בקליטת חומר גנטי חיצוני בתהליך הקרוי טרנספורמציה. בשונה מה-Sex pili, ‏Type IV pili אינם חלולים ונמצאים בשני קטבי התא החיידקי.
בחלק מהחיידקים האנאירוביים לוקחים Type IV pili חלק פעיל בשרשרת מעבר האלקטרונים בתהליך של זרחון חמצוני. כך לדוגמה בחיידקים מהסוג Geobacter קולטי האלקטרונים הסופיים בתהליך הן מתכות, דוגמת ברזל, עליהן גדלים החיידקים. לשם העברת האלקטרונים מתוך החיידקים אל המתכות משתמשים חיידקי ה-Geobacter ב-Type IV pili בתור תילים זעירים (Nanowires).
פילי כגורם אלימות

מטרת הפילי היא, כאמור, לאפשר לחיידקים יכולת הצמדות, תנועה וקוניוגציה. בחיידקים פתוגניים הצמדות אל רקמת תאים עלולה להוביל לתחלואה ולהוות שלב מקדים ביצירת ביופילם.
נוכחות Sex pili מהווה גורם אלימות חשוב נוסף, שכן בתהליך הקוניוגציה מועברים גנים בין חיידקים שאחדים מהם עלולים להפיץ יכולות עמידות לאנטיביוטיקות בקרב אוכלוסיות של חיידקים רגישים.
פילי מהווים אימונוגן חזק כלפי מערכת החיסון של המאכסן בכך שנוכחותם מגרה את יצירתם של נוגדנים ספציפיים כנגד מרכיביהם החלבוניים. על מנת להילחם בתופעה, מחליפים החיידקים את ההרכב הביוכימי של הפילי ובכך מקשים על פעילות מערכת החיסון במיגורם, מפני שהנוגדנים שנוצרו כנגד מרכיבי הפילי הקודמים אינם יעילים לנטרול חיידקים שהחליפו זה עתה את הרכב הפילי שלהם.
לעיתים חל בלבול בין המונחים פימבריה ופילי, עד כדי כך שיש הרואים בהם מונחים בקטריולוגיים נרדפים. אולם, למעשה, מדובר בשני מונחים נפרדים המתארים צורות שונות של מבנים ריסוניים-זיפוניים להם הרכב ותפקידים שונים:
הפימבריה קצרים ודקים בצורה משמעותית מהפילי.
הרכב החלבונים של הפילי אינו זהה לזה של הפימבריה.
מספר הפימבריה על גבי החיידקים עלול להגיע לכדי 300–400, לעומת 3–5 פילי.
תפקיד הפימבריה הוא לאפשר הצמדות של חיידקים, בעוד שתפקידי הפילי מגוונים ותלויים בסוג הפִּילוּס (הצמדות, תנועת גלישה-החלקה, קוניוגציה).
ראו גם

פימבריה
הערות שוליים

↑  ‏הערך Pilus באתר מילון ובסטר.
↑  Proft T, Baker EN. (2009). Pili in Gram-negative and Gram-positive bacteria - structure, assembly and their role in disease. Cellular and Molecular Life Sciences. Feb;66(4):613-35. PMID 18953686.
1 2 3 4 5  ‏Bacterial pili.
↑  Patrick R. Murray, Ken S. Rosenthal, Michael A. Pfaller. Medical microbiology (5th ed.). Elsevier Mosby. 2005, p.18. ISBN 978-0323033039.
1 2 3  ‏Bacterial Pili - Characteristics, Types and Medical Importance.
↑  Mattick JS. (2002). Type IV pili and twitching motility. Annual Review of Microbiology. 56:289-314. PMID 12142488.
1 2  ‏Pili and fimbriae are involved in adhesion, motility and DNA exchange.
↑  van der Woude MW, Bäumler AJ. (2004). Phase and antigenic variation in bacteria. Clinical Microbiology Reviews. Jul;17(3):581-611. PMID 15258095.
↑  ‏Differences between Pili and Fimbriae.
| בקטריולוגיה |
| --- | --- | --- |
| מונחי יסוד | פרוקריוטים • ארכאונים (חיידקים קדומים) • חיידקים אמיתיים • אנדוטוקסין |  |
| חלקי התא החיידקי ואברוניו | נוקלאואיד • פלסמיד • ציטופלזמה • ריבוזום • קרום התא • דופן התא: פפטידוגליקן (חומצה טיכואית) • פריפלזמה • קרום חיצוני: ליפופוליסכריד • קפסולה ו-Slime layer • שוטון • פילי • פימבריה • ביופילם |  |
| מורפולוגיה | נקד • מתג • סלילון |  |
| פיזיולוגיה | פליגה • קוניוגציה • טרנספורמציה • עמידות לאנטיביוטיקה |  |
| מטבוליזם | חיידקים אירוביים (אווירניים אובליגטוריים, אווירניים פקולטטיביים, מיקרואירופילים) • חיידקים אנאירוביים (אל-אווירניים אובליגטוריים, אל-אווירניים פקולטטיביים, אל-אווירני סובל אוויר) • תסיסה • חיזור סולפט מיקרוביאלי • חיידקים סגולים |  |
| שיטות בקטריולוגיות | צביעת גראם (חיידקים גראם-חיוביים, חיידקים גראם-שליליים) • צביעה יציבת חומצה • מבחן קטלאז • מבחן אוקסידאז • מבחן קואגולאז • סיווג לנספילד • מבחן CAMP |  |
| מיגור חיידקים | חיטוי • פסטור • עיקור • אנטיביוטיקה |  |
תמונה זאת, שצולמה דרך מיקרוסקופ אלקטרונים חודר, חושפת בקטריופאג'ים ממין Bacteriophage Qβ נצמדים לקולטנים על פני ה-Sex pilus של Escherichia coli
פילטרים יפים

"פילטרים יפים" הוא שיר שהוקלט על ידי הזמרת הישראלית עדן בן זקן, ביחד עם הזמר-יוצר הישראלי עדן חסון. הוא יצא לאור ב-4 בדצמבר 2021, בהוצאת חברות התקליטים שרית הפקות וארומה מיוזיק, כסינגל מתוך אלבום האולפן השישי של בן זקן עם או בלי לאהוב (2022). הוא נכתב על ידי תמר יהלומי, יונתן קלימי, טליסמאן וגלעד "מארקו" מרקוביץ' והופק על ידי יהלומי וקלימי גם כן.
"פילטרים יפים" הוא הדואט השני שבן זקן וחסון הקליטו, כאשר הקודם, "שונה מהנוף", יצא לאור בשנת 2019.
רקע וכתיבה

השיר נכתב על ידי תמר יהלומי, יונתן קלימי, טליסמאן וגלעד "מארקו" מרקוביץ' והופק על ידי יהלומי וקלימי גם כן. בישראל היום פורסם ש"פילטרים יפים" הודלף טרם יצא לאור באופן רשמי והועלה לרשתות הסטרימינג השונות. במעריב הפנו כלפי "פילטרים יפים" ביקורת חיובית, תוך שציינו לשבח את השילוב בין השניים.
בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-60,000 השמעות.
וידאו קליפ

האודיו הרשמי של השיר פורסם ב-4 בדצמבר 2021, ביום יציאתו של "פילטרים יפים" כסינגל. הוא הועלה לערוץ היוטיוב של עדן בן זקן. לאורכו של האודיו, ניתן לראות את המילים של השיר, תוך שביניהן שולבו סצנות שונות המבטאות את אותן המילים. לאורכו של האודיו ניתן לראות את עטיפתו של הסינגל.
נכון לדצמבר 2021, מונה הצפיות של הקליפ עומד על למעלה מ-2 מיליון צפיות.
מיקומי שיא

|   ‏‏‏  מצעדים ודירוגים (2021)> מדינה |   ‏‏‏  מצעדים ודירוגים (2021)> מצעד |   ‏‏‏  מצעדים ודירוגים (2021)> מיקום שיא |   ‏‏‏  מצעדים ודירוגים (2021)>  |
| --- | --- | --- | --- |
|  ישראל | מדיה פורסט ישראל | 6 |  |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 4 בדצמבר 2021 | הזרמת מוזיקה • הורדה דיגיטלית | ארומה • שרית |  |
פיטון דו קרבה

רכס פיטון דו קרבה כפי שנצפה מגרו מורן
יער הגשם של פיטון דו קרבה
פִּיטוֹן דוּ קָרְבֶּה (בצרפתית: Pitons Du Carbet), או הרי קרבה, הם מסיב ממוצא געשי בצפון האי הקריבי מרטיניק, צפונית לבירה פור דה פראנס. פיטון לקרואה (חלק מרכס פיטון דו קרבה) בגובה של 1,196 מטרים הוא הפסגה השלישית בגובהה במרטיניק. הרכס הוא חלק מהרי הגעש והיערות של הר פלה והפיטונים של צפון מרטיניק, אתר מורשת עולמית של אונסק"ו שהוכרז במושב ה-45 של ועדת המורשת העולמית, שהתכנסה בריאד בערב הסעודית בין 10 ל-25 בספטמבר 2023.
רכס ההרים הוא יעד פופולרי לתיירות, סיורים רגליים וטיפוס מצוקים.
גאוגרפיה

רכס פיטון דו קרבה הנופי משתרע על אזור באורך 8 קילומטרים של יופי טבעי יוצא דופן במרכז האי, וכולל כמה מהפסגות הגבוהות ביותר שלו, אם כי הנקודה הגבוהה ביותר של מרטיניק, הר פלה, אינה חלק מהרכס. הפסגות התלולות הייחודיות של רכס פיטון דו קרבה, נקודת ציון מכוננת בנופים של צפון מרטיניק, יוצרות סדרה של כיפות לבה אנדזיטיות ופסגות געשיות מכוסות ביערות גשם עבותים ובתוליים המתנשאים מעל המפרץ והעיר פור-דה-פראנס.
אף על פי שהם מופיעים כהרים נפרדים, דייקים געשיים אלה הם למעשה כיפות לבה שונות של הר געש בודד. הן התרוממו בהתפרצויות שונות כתוצאה מהתמוטטות הקלדרה של הר הגעש פיטון דו קרבה לשעבר, שהתפתח 10 קילומטרים מדרום-מערב להר הגעש מסוג חרוט מגן הישן יותר של מורן ז'קוב (Morne Jacob). הסלעים מכילים גבישים של קוורץ, ביוטיט, אמפיבול ופלגיוקלז. משקעי האפר וגושי הסלע שלמרגלות הפסגות מלמדים כי הקמתן לא הייתה חלקה וכי הן או חלקים מהן קרסו מספר פעמים בתולדותיהן. לפי התאריכים העדכניים ביותר, הפסגות הן בנות בין מיליון ל-322,000 שנים, יחסית צעירות בלוח הזמן הגאולוגי. עם זאת, הן עתיקות יותר מהר פלה צפונה יותר.
הפסגות השונות מקובצות יחד בשטח קטן למדי. הפסגה הגבוהה ביותר היא פיטון לקרואה בגובה של 1,197 מטרים. פסגות חשובות נוספות הן רכס מורן פיקה (1,160 מטרים, צפונה), פסגת דימוזה (1,112 מטרים) ופסגת אלמה (1,107 מטרים). העלייה לפסגות אלו אפשרית, אך היא מיועדת למטיילים מנוסים מאוד בשל המדרונות התלולים והשבילים שהפכו חלקלקים בגלל הלחות הקיצונית של האקלים (שבילים מזרחה ממורן-ורט בחוף הקריבי או מערבה מאתר המרחצאות הנטוש אבסלון (Absalon), או מפלאטו בושה (Plateau Boucher) ליד הדרך Route de la Trace במרכז המיוער בצפון האי).
שמורת הטבע היער הראשוני של פיטון דו קרבה, אשר הוכרזה על ידי ממשלת צרפת, יחד עם תריסר יערות נוספים בפריסה לאומית, מוגדרת כ-"Forêt d'Exception" (יער יוצא דופן) בהיותה נקודה חמה של מגוון ביולוגי. יער הגשם הקדמוני כולל אוכלוסיות חולייתנים וחרקים מגוונות ומורכבות מאוד (כולל אופוסום מצוי של איי הודו המערבית (Didelphis marsupialis), הנחש הארסי ממין Bothrops Lanceolatus (אנ'), הטרנטולה הצפונית של מרטיניק (Caribena Versicolor (אנ')) ומינים נדירים או אנדמיים של קוליבריים כגון Riccordia bicolor (אנ') (באנגלית Blue-headed hummingbird), קוליברי קריבי ירוק גרון (אנ'), קוליברי סגול-כנף או קוליברי אנטילים מצויץ (אנ'), כמו גם חבורות צמחים עשירים ובעלי ערך במיוחד (שחלקם הם בתוליים, יער ראשוני ללא כל שינוי אנושי בעבר).
בגבהים הנמוכים ביותר ובכיוון הרוח יש באזור תצורות של יערות גשם תת-הרריים, המוחלפים בגבהים גבוהים יותר על ידי יער הגשם ההררי הטרופי. אלו ממוקמים בעיקר על משטחים צרים ומשופעים תלולים, אבל גם באזורים פחות תלולים של המדרונות. בנוסף, בגבהים הגבוהים ביותר, יער העננים מאוכלס בצפיפות במינים אנדמיים הכוללים טחבים, ושרכי עצים. בפסגות או באזורים חשופים מאוד, יש סבך צמחייה צפוף מגוון מאוד ועשיר במינים אנדמיים. אזורי הפסגה הללו מתהדרים באוכלוסיות כמעט טהורות של סחלבים נדירים כמו Bracchionidium sherringii. לבסוף, השטחים הבלתי יציבים ביותר מראים רמה גבוהה של תצורות עשבוניות המכילות גם מינים נדירים או אנדמיים כמו השרך הקטן Odontosoria flexuosa, אנדמי לאנטילים הקטנים.
גאוגרפיה > פסגות

חמש פסגות ההרים הגבוהות ביותר של רכס פיטון קרבה והגבהים שלהן הם:
פיטון לקרואה (Piton Lacroix) או מורן פביון (Morne Pavillon)‏ (1,197 מטרים)
מורן פיקה (Morne Piquet‏, 1,160 מטרים)
פיטון דימוזה (Piton Dumauzé‏, 1,109 מטרים)
פיטון דה ל'אלמה (Piton de l'Alma‏, 1,105 מטרים)
פיטון בושֶה (Piton Boucher‏, 1,070 מטרים)